Návrh ROZHODNUTIE RADY ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Iba maďarské znenie je autentické) /* COM/2012/0356 final - 2012/0173 (NLE) */





DÔVODOVÁ SPRÁVA 1. KONTEXT NÁVRHU Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty[1] (ďalej len „smernica o DPH“) môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere dane z pridanej hodnoty (DPH), alebo zabrániť určitým druhom daňových únikov alebo vyhýbaniu sa daňovým povinnostiam. Maďarsko v liste, ktorý Komisia zaregistrovala 3. februára 2012, požiadalo o schválenie zavedenia opatrenia odchyľujúceho sa od článku 193 smernice o DPH na obdobie dvoch rokov s cieľom určiť zdaniteľného príjemcu dodávok pšenice a súraže, raže, jačmeňa, ovsa, kukurice, tritikale, sójových bôbov, semien repky alebo repky olejnej a slnečnicových semien ako osoby povinnej zaplatiť DPH daňovým orgánom namiesto dodávateľa (tzv. prenesenie daňovej povinnosti). Komisia o žiadosti predloženej Maďarskom v súlade s článkom 395 ods. 2 smernice o DPH informovala ostatné členské štáty listom z 26. apríla 2012. Listom z 2. mája 2012 Komisia oznámila Maďarsku, že má všetky informácie potrebné na posúdenie žiadosti. Maďarsko vysvetlilo, že čelí viacerým druhom vyhýbaniu sa daňovým povinnostiam, ktoré sa v podstate odohrávajú tak, že dodávateľ vystaví faktúru na dodaný tovar a následne zmizne bez zaplatenia dane daňovým orgánom, pričom svojmu zdaniteľnému zákazníkovi nechá platnú faktúru, na základe ktorej zákazník môže žiadať o odpočet dane. Takéto schémy vyhýbania sa daňovým povinnostiam sa objavili ako na vnútroštátnej úrovni, tak pri obchode v rámci Spoločenstva. Z informácií, ktoré poskytlo Maďarsko, vyplýva, že približne 20 % celkovej odpočítanej alebo vrátenej DPH pri uvedených poľnohospodárskych výrobkoch je spojených s podvodom. Na základe cien z roku 2010 sa dá vypočítať strata príjmov z DPH pre maďarskú štátnu pokladnicu vo výške 13,5 miliardy HUF. Maďarsko by v snahe reagovať chcelo uplatňovať režim prenesenia daňovej povinnosti a eliminovať tak možné podvody, keďže prípadný „chýbajúci“ obchodník by si nemohol nechať DPH od zákazníka vtedy, ak by sa DPH neúčtovala. Zdaniteľný príjemca ako zdaniteľná osoba s plným právom na odpočet by DPH vykázal a odpočítal v tom istom daňovom priznaní k DPH. Výsledkom by bolo okamžité zabránenie ďalším výrazným stratám príjmov z DPH. Zároveň by Maďarsko malo zaviesť primerané kontrolné opatrenia a ohlasovaciu povinnosť pre zdaniteľné osoby, ktoré vyvíjajú činnosť v oblasti dodávok poľnohospodárskych výrobkov, na ktoré sa uplatňuje výnimka, s cieľom zabezpečiť správne fungovanie opatrenia a zabrániť presunu podvodov do iných fáz (napr. pri spracovaní surových výrobkov), na iné poľnohospodárske výrobky alebo do iných sektorov. Komisiu treba oboznámiť s prijatými opatreniami. Počas dvojročného uplatňovania daného opatrenia bude Maďarsko schopné zaviesť štandardné a trvalejšie kontrolné opatrenia zlučiteľné so smernicou o DPH určené na boj proti tomuto druhu vyhýbania sa povinnosti platiť DPH po uplynutí platnosti daného povolenia. Maďarsko sa zaviazalo, že sa nebude usilovať o obnovenie tohto opatrenia. Tovar, na ktorý je výnimka zameraná, by sa mal určiť čo najpresnejšie, aby sa predišlo právnej neistote, a na tento účel by sa ma mala použiť kombinovaná nomenklatúra stanovená v nariadení Rady (EHS) č. 2658/87. Opatrenie sa bude vzťahovať len na nespracovaný tovar, ktorý v danom stave za bežných okolností nemôže byť predmetom konečnej spotreby. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Nebolo potrebné využiť konzultácie alebo externý odborný posudok. Rozhodnutie je zamerané na boj proti vyhýbaniu sa povinnosti platiť DPH na trhu s poľnohospodárskymi výrobkami v Maďarsku, a má preto pozitívny potenciálny vplyv. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený. 3. PRÁVNE PRVKY NÁVRHU Rozhodnutím sa Maďarsku povoľuje uplatňovať opatrenie odchyľujúce sa od smernice o DPH, pokiaľ ide o prenos zodpovednosti platiť DPH z dodávateľa na zdaniteľného zákazníka v súvislosti s určitými dodávkami poľnohospodárskych výrobkov. Toto rozhodnutie sa zakladá na článku 395 smernice o DPH. Návrh patrí do výlučnej právomoci EÚ. Zásada subsidiarity sa preto neuplatňuje. Toto rozhodnutie sa týka povolenia udeleného členskému štátu na jeho vlastnú žiadosť a neukladá sa ním žiadna povinnosť. Vzhľadom na prísne časové obmedzenie a obmedzený rozsah pôsobnosti sa osobitné opatrenie považuje za primerané vytýčenému cieľu. Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Rozhodnutie Rady je jediný primeraný nástroj, keďže môže byť určené jednému členskému štátu. 4. VPLYV NA ROZPOČET Návrh nemá žiadny vplyv na rozpočet EÚ. 5. DODATOČNÉ INFORMÁCIE Návrh obsahuje doložku o ukončení platnosti. 2012/0173 (NLE) Návrh ROZHODNUTIE RADY ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Iba maďarské znenie je autentické) RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[2], a najmä na jej článok 395 ods. 1, so zreteľom na návrh Európskej komisie, keďže: (1) Maďarsko listom, ktorý Komisia zaevidovala 3. februára 2012, požiadalo o povolenie uplatňovať počas dvojročného obdobia výnimku z ustanovení článku 193 smernice 2006/112/ES, ktoré sa vzťahujú na osobu zodpovednú za platbu dane z pridanej hodnoty (DPH) daňovým orgánom. V predmetnom liste Maďarsko uviedlo, že sa nebude usilovať o obnovenie povolenia. (2) Komisia v súlade s článkom 395 ods. 2 druhým pododsekom smernice 2006/12/ES informovala listom z 26. apríla 2012 ostatné členské štáty o žiadosti Maďarska. Listom z 2. mája 2012 Komisia oznámila Maďarsku, že má všetky informácie, ktoré pokladá za potrebné na posúdenie žiadosti. (3) Platí všeobecné pravidlo, že osobou zodpovednou za platbu DPH je zdaniteľná osoba, ktorá dodáva tovar, v súlade s článkom 193 smernice 2006/112/ES. Účel výnimky, o ktorú Maďarsko žiada, je na obmedzené obdobie preniesť túto zodpovednosť na zdaniteľnú osobu, ktorej sa dodávajú určité nespracované poľnohospodárske výrobky v sektore obilnín a olejnín. (4) Maďarsko zaznamenalo pri týchto sektoroch, že celý rad obchodníkov vyvíja rôzne formy vyhýbania sa daňovej povinnosti, ako na vnútroštátnej úrovni, tak na úrovni obchodu v rámci Spoločenstva, pri ktorých neplatia daňovým orgánom DPH, ktorú si za svoje dodávky zaúčtovali. Ich zákazníci, pokiaľ sú zdaniteľnými osobami s plným právom na odpočet, sú naďalej oprávnení DPH odpočítať. (5) Určenie zdaniteľnej osoby, ktorej sa tovar dodáva, za osobu zodpovednú za zaplatenie DPH namiesto dodávateľa, by predstavovalo dočasné núdzové opatrenie, ktorým by sa odstránili príležitosti na túto podobu vyhýbania sa daňovej povinnosti. Uplatňovanie tohto opatrenia počas obdobia dvoch rokov by malo poskytnúť Maďarsku čas potrebný na to, aby zaviedlo v poľnohospodárskom odvetví konečné opatrenia zlučiteľné so smernicou 2006/112/ES, ktorými by sa predchádzalo a zabraňovalo tomuto typu vyhýbania sa daňovej povinnosti. (6) Maďarsko by malo zaviesť vhodné kontrolné opatrenia a ohlasovaciu povinnosť a informovať o nich Komisiu, aby sa zabránilo presunu vyhýbania sa daňovým povinnostiam na fázu, v ktorej sa výrobky spracúvajú, na iné výrobky alebo sektory. (7) S cieľom zabezpečiť, aby sa odchylné opatrenie uplatňovalo len na určité poľnohospodárske výrobky, a zaručiť právnu istotu s ním spojenú, by sa tovar, na ktorý sa toto opatrenie vzťahuje, mal určiť pomocou kombinovanej nomenklatúry stanovenej v nariadení Rady č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku[3]. (8) Opatrenie je primerané vytýčeným cieľom, pretože je časovo obmedzené a nie je určené na všeobecné uplatňovanie, ale má sa vzťahovať len na určitý počet starostlivo vymedzených výrobkov, ktoré v danom stave za bežných okolností nemôžu byť predmetom konečnej spotreby, a má sa uplatňovať len vzhľadom na vyhýbanie sa daňovej povinnosti, v dôsledku ktorého dochádza k podstatným stratám príjmov z DPH. (9) Týmto osobitným opatrením sa nezmení celková výška príjmov plynúcich z DPH, ktorú Maďarsko vyberie vo fáze konečnej spotreby, a nebude mať negatívny vplyv na vlastné zdroje Únie pochádzajúce z DPH, PRIJALA TOTO ROZHODNUTIE: Článok 1 Odchylne od článku 193 smernice 2006/112/ES sa Maďarsku povoľuje, aby určilo za osoby povinné zaplatiť DPH zdaniteľné osoby, ktorým sa dodáva tento tovar vymedzený v kombinovanej nomenklatúre stanovenej nariadením (EHS) č. 2658/87: Číselný znak KN || Výrobok 1001 || Pšenica a súraž 1002 || Raž 1003 || Jačmeň 1004 || Ovos 1005 || Kukurica 1008 60 00 || Tritikale 1201 || Sójové bôby, tiež drvené 1205 || Semená repky alebo semená repky olejnej, tiež drvené 1206 00 || Slnečnicové semená, tiež drvené Článok 2 Povolenie ustanovené v článku 1 je podmienené tým, že Maďarsko zavedie vhodné a efektívne kontrolné opatrenia a ohlasovaciu povinnosť pre zdaniteľné osoby, ktoré dodávajú tovar, na ktorý sa vzťahuje toto rozhodnutie. Maďarsko o zavedení opatrení a povinností uvedených v prvom odseku informuje Komisiu. Článok 3 Toto rozhodnutie sa uplatňuje počas dvoch rokov od dátumu jeho oznámenia. Článok 4 Toto rozhodnutie je určené Maďarsku. V Bruseli Za Radu predseda [1] Ú. v. EÚ L 347, 11.12.2006, s. 1. [2] Ú. v. EÚ L 347, 11.12.2006, s. 1. [3] Ú. v. ES L 256, 7.9.1987, s. 1.